Fit-28 ta' Ġunju, l-ambaxxaturi tal-UE approvaw il-kompromess li ntlaħaq bejn il-Presidenza u l-Parlament Ewropew rigward il-proposta għal regolament dwar l-istabbiliment ta' fond Ewropew għall-iżvilupp sostenibbli (EFSD) Bis-saħħa tal-ftehim tal-lum, ser inkunu nistgħu nimplimentaw fond ġdid għall-appoġġ ta' proġetti ta' investiment sostenibbli f'pajjiżi fil-fażi tal-iżvilupp", qalet Marlene Bonnici, ir-Rappreżentant Permanenti ta' Malta fl-UE u l-President tal-Kumitat tar-Rappreżentanti Permanenti. "Flimkien mal-kunsens Ewropew il-ġdid dwar l-iżvilupp li ġie adottat aktar kmieni dan ix-xahar, l-istabbiliment tal-EFSD ser jikkontribwixxi biex tingħata spinta ġdida lill-politika tal-iżvilupp tal-UE, filwaqt li jiġu indirizzati l-kawżi fundamentali tal-migrazzjoni fit-tul." Marlene Bonnici, Rappreżentant Permanenti ta' Malta għall-UE u President tal-Kumitat tar-Rappreżentanti Permanenti L-EFSD huwa l-istrument prinċipali għall-implimentazzjoni tal-pjan ta' investiment estern (PIE) Ewropew biex jiġi appoġġat l-investiment fil-pajjiżi Afrikani u tal-viċinat . Il-pjan għandu l-għan prinċipali li joħloq l-impjiegi u jindirizza l-kawżi fundamentali tal-migrazzjoni . Ser jikkontribwixxi wkoll għall-implimentazzjoni tal-ftehim ta' Pariġi dwar it-tibdil fil-klima (COP 21). Fuq il-bażi ta' baġit inizjali ta' 3,35 biljun euro, il-fond huwa mfassal biex jiskatta sa 44 biljun euro ta' investiment . Dan l-ammont jista' jiġi rdoppjat jekk l-istati membri u donaturi oħra jipprovdu l-ekwivalenti tal-kontribuzzjonijiet tal-UE. L-EFSD ser jopera bħala " punt uniku ta' servizz " sabiex jirċievi proposti ta' finanzjament minn istituzzjonijiet finanzjarji u investituri pubbliċi jew privati u biex jipprovdi firxa wiesgħa ta' appoġġ finanzjarju għal investimenti eliġibbli. Huwa ser joffri garanziji u juża mekkaniżmi ta' finanzjament imħallat biex is-settur privat jiġi nkoraġġit jinvesti f'kuntesti aktar riskjużi , bħal fi stati fraġli jew żoni milquta minn konflitti. Il-Parlament u l-Kunsill issa ser jiġu msejħa jadottaw formalment ir-regolament, sabiex il-fond ikun jista' jiġi stabbilit mill-aktar fis possibbli.